El SECUP celebra el Dia Escolar de la No Violència i la Pau 2023 amb les Escoles Infantils Municipals
2025-07-24

El 30 de gener, el Servei per a la Promoció de la Cultura de la Pau i la Prevenció de la Violència Escolar (SECUP), dependent de la Regidoria d’Educació de l’Ajuntament de Burjassot, ha col·laborat en la celebració del Dia Escolar de la No Violència de la Pau amb l’Escoles Infantils Municipals, Llumenetes I i Llumenetes II.

Per a commemorar la jornada s’han dut a terme dues activitats, tant amb l’alumnat com amb les seues famílies, amb l’objectiu de fomentar una educació en valors i promoure la cultura de la pau, tant dins com fora de l’escola.

Per això, en Llumenetes I, aprofitant que al llarg del curs escolar s’estan treballant les diferents cultures del món, s’ha plantejat una activitat en la qual els petits alumnes i les seues famílies havien de pintar unes plomes i escriure en elles un missatge relacionat amb la pau. A continuació els missatges havien de ser depositats en un Hongbao, un sobre roig que s’utilitza a la Xina per a donar bona sort a les persones estimades. Tots els Hongbaos ja elaborats s’han emportat a l’escola per a col·locar-los, simbòlicament, en les “Ales de la Pau”. Els objectius d’aquesta activitat estaven dirigits al fet que l’alumnat poguera descobrir, reconéixer, comprendre, empatitzar i gaudir de les diferents cultures que ens envolten.

D’altra banda, en Llumenetes II s’ha elaborat “la Recepta de la Pau”. Així, cada xiquet o xiqueta juntament amb la seua família han escrit en un paper un ingredient per a, així, crear la fórmula perfecta per a l’amor i la no violència. Tot això, amb els seus respectius vestits de cuiners i cuineres i utensilis corresponents, per a poder cuinar la millor recepta. Els ingredients han anat des de la tomaca de l’afecte fins a l’encisam de l’amistat, entre molts altres.